Ødegaard: - Har ikke noe hastverk med å spille på et A-landslag
Interessen rundt Ødegaard har vært enorm, og landslagsledelsen bestemte seg for å ha en egen seanse med unggutten før pressetreffet med resten av landslagstroppen. Unggutten tok det med et smil, og da han til slutt fikk spørsmål om hvordan han syntes hele seansen var, svarte han: - Jeg har vel hatt det bedre. Til latter fra salen med rundt 20 representanter for norsk presse. DITT LANDSLAG: Hvem hadde du spilt med som 15-åring? I morgen kan den 15 år gamle Strømsgodset-spilleren bli tidenes yngste på det norske landslaget, men midtbanespilleren er påpasselig med å understreke at han ikke har dårlig tid. - Jeg er 15 år og har ikke noe hastverk med å spille på et A-landslag, sa Ødegaard fra podiet.Ødegaard er med i troppen som skal møte Emiratene på Viking stadion i Stavanger i morgen kveld. Det skal mye til at han ikke får slippe til noen minutter, selv om Høgmo ikke vil love noe. - Det har vel ikke endret seg fra det jeg sa i går, bortsett fra at sjansen for å se ham utpå der i løpet av kampen er relativt stor, sa Høgmo. - Til å være så ung har han en ekstrem evne til å lese spillet og gjøre riktige valg. Det kan ikke jeg huske å ha sett før, la landslagssjefen til. De norske lagkameratene gleder seg til å se Ødegaard i aksjon på trening, og muligens også i kamp. - Vi må respektere at han er ung og at prestasjonene kan svinge. Men han er jo over gjennomsnittet bra i Tippeligaen. Jeg gleder meg til å se hvordan han gjør det i dag. Vi har pratet litt, men ikke så mye. Han er en hyggelig og jordnær gutt, sier Morten Gamst Pedersen til VG. - Vi har ikke vært sammen så mye i dag, men jeg har jo fått med meg hva han har gjort for Strømsgodset. Det er veldig spennende. Både for landslaget og Tippeligaen. Og ikke minst for han selv. Han er med her fordi han er god, ikke fordi han er 15 år. Det er spennende for hele troppen. Vi skal ta godt imot ham og gleder oss til å se ham i morgen, sier Molde-stopper Vegard Forren.
Martin Ødegaard (15) virket en smule ukomfortabel da han holdt sin første pressekonferanse sammen med landslagstrener Per-Mathias Høgmo (54).